《戴公纶彭伯时李烟客三子先归与伍国开有开扶醉夜起送出云路村头怅然赋别》
明代·李孙宸

看山期久住山乡，怪底青山有别忙。野旷乱松作风雨，夜寒清露满衣裳。

任拚去住孤云迹，恨照分携素月光。残醉未醒天未曙，鸡声茅屋几家霜。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。